Bendt Bendtsen (KF), 2009-03-10:
Da Det Konservative Folkepartis EU-ordfører fru Helle Sjelle ikke kan være til stede, er det blevet mit lod at løfte opgaven for Det Konservative Folkeparti i dag, og det siger jeg tak for.
Jeg vil starte med at rose udenrigsministeren for en god redegørelse.
Jeg vil sige, at Det Konservative Folkeparti støtter linjen med at få afviklet forbeholdene, og det fremgår jo også af regeringsgrundlaget.
Der er ikke behov for at citere regeringsgrundlaget, det har Venstres ordfører allerede gjort.
Men det er klart, at der også er behov for klarhed om rammerne om EU's fremtidige arbejde ovenpå, at Irland sagde nej.
Vi ønsker på linje med de andre partier, at der skaffes klarhed om traktatgrundlaget, før vi kan begynde at spørge borgerne, om de ønsker at afskaffe forbeholdene.
Se, så er den historie jo egentlig ikke ret meget længere, men jeg vil gerne sige, at jeg lige faldt over hr. Morten Messerschmidts forslag til vedtagelse.
Der står: »Forbeholdet i forbindelse med euroen har sikret den sunde udvikling for dansk økonomi …
« Jeg tror nok, vil jeg sige til hr. Morten Messerschmidt, at vi skal tildele det nogle i regeringen at have sørget for, at der var en ordentlig økonomisk politik i Danmark, og det må hr. Morten Messerschmidt have deltaget i. Jeg tror nu altså ikke, at det er forbeholdet om euroen, der har gjort, at Danmark har haft en sund økonomisk politik.
Hvis vi skal tale om euroen, og det har hr. Morten Messerschmidt og jeg talt rigtig meget om, hver gang vi har været ude at krydse klingerne en lille smule, så vil jeg gerne blot sige, at jeg jo egentlig er glad for, at vi har euroen i Europa i dag.
Altså, vi har en finanskrise, vi har en økonomisk krise, der raser i hele verden, også i Europa, og jeg er altså ikke meget i tvivl om, at der blandt landene i Sydeuropa var nogle, der ville have været fristet til at devaluere flere gange, hvis de havde haft muligheden for det.
Vi ser jo tydelige tegn på protektionisme ude i verden i øjeblikket, hvor de enkelte lande kigger meget på sig selv.
Jeg tror, fru Anne Grete Holmsgaard sagde, at de pillede sig selv i navlen, og det ser man klart, når man ser den franske bilindustri osv. Hvis vi prøver at spole tiden lidt tilbage til sidste gang, vi havde en kæmpe recession og økonomisk krise i 1930'erne, kan vi se, at der var det her devalueringskapløb, og jeg må bare sige til hr. Morten Messerschmidt og Dansk Folkeparti, at hvis vi nu var endt med et nationalt kapløb under denne krise for at kunne devaluere den enkelte valuta, hvordan ville naboerne så reagere?
De ville reagere på nøjagtig samme måde.
Derfor er jeg ikke i tvivl om, at hvis vi ikke havde haft euroen, kunne det have betydet, at vi ville have fået en række devalueringer, som ville have fået den eksisterende krise til ikke kun at blive dybere, men så sandelig også længere.
Og da vi har kronen fast knyttet til euroen, mener jeg faktisk, at der er en politisk ansvarlighed i at deltage i politikken på området.
Det viser, hvor meget eurogruppen egentlig sidder og bestemmer i dag, inden man holder møde i de øvrige fora.
Så der er en politisk pris, og der er også en økonomisk pris, og hvis vi ikke rigtig tror på, at der er en økonomisk pris, kan vi jo spørge nogle af de danskere, der har investeret i Sverige her på det sidste.
Når vi ser på forsvarsforbeholdet, kan vi se, at verden både har udviklet og ændret sig, og at det jo er en klods om benet på os, først på Balkan og nu også i forbindelse med indsatsen mod pirateri i Aden Bugten.
Så Det Konservative Folkeparti kan selvfølgelig støtte og står bag ved det forslag til vedtagelse, der er fremsat af de øvrige partier.